Pasang aksara utawa éjaan sing dienggo sing Wikipedia basa Jawa iku adhedhasar Ejaan resmi basa Jawa miturut Pusat Basa ing Ngayogyakarta weton taun 1991. Nanging ana prabédan utama dienggo ing sawetara kalawarti basa Jawa. Ing Wikipedia basa Jawa, minangka sawijining bauwarna, pasang aksara sing dienggo iku mèmper pasang aksara sing dienggo nulis ing bausastra. Dadi antara 'e' pepet lan 'é' (utawa 'è') taling dibédakaké. Dadi séjé karo kalawarti ing ngendi pepet lan taling ditulis padha waé minangka 'e' nglegena.